เราจะสอนเด็กอย่างไร ให้อยู่รอดได้ในอนาคต
“ในอนาคต มนุษยชาติกำลังจะเจอกับสิ่งที่เปลี่ยนแปลงไปอย่างรวดเร็วอย่างที่ไม่เคยมีมาก่อน”  คำพูดนี้หลายคนอาจจะเริ่มได้ยินกันบ่อยขึ้น และสำหรับคนที่เพิ่งมีลูก ก็คงจะวิตกกังวลว่า “ลูกของเราจะอยู่รอดในอนาคตได้อย่างไร” ลูกของเราจะเติบโตขึ้นมาอย่างไร? เราควรสอนอะไรให้กับลูกเราบ้าง?
29 ต.ค. 2561

เราจะสอนเด็กอย่างไร ให้อยู่รอดได้ในอนาคต / โดย ลงทุนแมน
“ในอนาคต มนุษยชาติกำลังจะเจอกับสิ่งที่เปลี่ยนแปลงไปอย่างรวดเร็วอย่างที่ไม่เคยมีมาก่อน”
คำพูดนี้หลายคนอาจจะเริ่มได้ยินกันบ่อยขึ้น
และสำหรับคนที่เพิ่งมีลูก ก็คงจะวิตกกังวลว่า “ลูกของเราจะอยู่รอดในอนาคตได้อย่างไร”
ลูกของเราจะเติบโตขึ้นมาอย่างไร?
เราควรสอนอะไรให้กับลูกเราบ้าง?
หากเป็นในอดีตการคาดการณ์ว่าลูกของเราจะต้องทำอะไรเพื่อเลี้ยงชีพอาจจะเป็นเรื่องที่ง่ายกว่านี้
ย้อนกลับไปเมื่อ 1,000 ปีก่อนที่ประชากรส่วนใหญ่เลี้ยงชีพด้วยเกษตรกรรม
คนที่เป็นพ่อแม่ในสมัยนั้นก็จะสอนให้ลูกของพวกเขาปลูกพืช เลี้ยงสัตว์ เพื่อเลี้ยงชีพ
เพราะพวกเขารู้ว่าในอีกหลายสิบปีต่อจากนั้น มนุษย์เราก็ยังสามารถทำอาชีพเหล่านี้ได้
แต่คงไม่ใช่กับโลกยุคปัจจุบันที่มีความเปลี่ยนแปลงไปอย่างรวดเร็ว
เราอาจตอบไม่ได้ว่าในอีก 10 ปีหรือ 20 ปีข้างหน้า โลกของเราจะเป็นอย่างไร
การคาดการณ์สำหรับสิ่งที่จะทำให้ลูกของเราอยู่รอดได้ในอนาคตจึงเป็นเรื่องที่ยากขึ้น
ดังนั้นสิ่งที่สำคัญของพ่อแม่ก็คือการช่วยให้ลูกของเราหาสิ่งที่ถนัดเจอ
รวมทั้งคอยสนับสนุนและต่อยอด เพื่อให้เขาสามารถบรรลุเป้าหมายในชีวิตได้สำเร็จ
จริงๆ แล้วเด็กแต่ละคนมักจะมีความถนัดและความสามารถที่ต่างกัน
บางคนเก่งด้านวิชาการ แต่บางคนอาจจะเก่งด้านศิลปะ ภาษา ดนตรี หรือทักษะด้านอื่นๆ
อาชีพที่ทำให้คนรุ่นพ่อแม่ประสบความสำเร็จในวันนี้ อาจไม่ใช่อาชีพที่ทำให้ลูกของเราประสบความสำเร็จในวันข้างหน้า
งานของมนุษย์ในอนาคต อาจไม่ใช่สิ่งที่เป็นงานของมนุษย์ในวันนี้
ดังนั้นการคาดหวังว่าลูกของเราจะต้องเป็นอะไรในอนาคตจึงอาจจะไม่ใช่สิ่งที่ถูกต้องนัก
แล้วเราควรจะสอนอะไร?
เราควรเพิ่มเรื่องทักษะการใช้ชีวิตโดยทั่วไป (General-purpose life skill) เพื่อให้รับมือกับการเปลี่ยนแปลง เรียนรู้สิ่งใหม่ และปรับตัวเข้ากับสถานการณ์ที่ลูกเราอาจจะไม่คุ้นเคย
พ่อแม่ควรเปิดโอกาสให้ลูกได้ลองเรียนรู้จากสิ่งที่เขาชอบ หรือการลองทดลองจากประสบการณ์ใหม่ๆ
เด็กๆ ทุกคนบนโลกใบนี้มีความเก่ง ความสามารถในแต่ละด้านไม่เท่าและไม่เหมือนกัน
หากลูกของเราได้เรียนรู้เพิ่มเติมในสิ่งที่ตัวเองถนัด เขาจะเรียนรู้และทำออกมาได้ดี
หน้าที่ของพ่อแม่อาจไม่ใช่การเลือกว่าลูกของเราจะเติบโตขึ้นเป็นไปเป็นอะไร
แต่คือการช่วยให้เขาสามารถค้นหาสิ่งที่ชอบได้..
และเขาต้องเรียนรู้ที่จะรับมือกับการเปลี่ยนแปลงอยู่เสมอ
คนที่รู้ว่าตัวเองชอบอะไรตั้งแต่เด็กอาจเรียกได้ว่าเป็นคนที่โชคดี
แต่คนที่รู้ว่าตัวเองชอบอะไรแล้วได้รับการสนับสนุนให้ทำในสิ่งที่ชอบก็น่าจะโชคดีกว่า
สุดท้ายแล้ว เมื่อพ่อแม่ เข้าใจ ยอมรับ และสนับสนุน ลูกก็จะได้ฉายแววเด่นที่มีออกมาให้เต็มศักยภาพ พร้อมทั้งเติบโตขึ้นมาในแบบที่เขาอยากจะเป็น..
ผู้สนับสนุน..
#เชื่อในสิ่งที่เค้ารักเพื่ออนาคตที่เค้าชอบ #แม่2040
References
-
-
-
-